钦定古今图书集成/方舆汇编/职方典/第1160卷 > 郧阳府风俗考 府县志合载
## 钦定古今图书集成/方舆汇编/职方典/第1160卷 > 郧阳府风俗考 府县志合载

本府。〈郧县附郭。〉

《范子长记》：“其人劲悍决裂，兼秦晋之俗。”

陆宣宗《海楼记》：“人民朴野，公庭无事。风俗秀美，泉甘土肥。”

张舜民诗：“任用无非竹，衣裾尽是麻。”

《地理志》：“水耕火耨，以渔稻为业。”

信巫鬼重淫祠

郧介荆、襄之间，据江汉上游，万山盘亘，其刀耕火种，易动难戢。盖楚之轻剽，秦之强悍，兼而有之。

《方舆胜览》。“男子烧畬为田，妇人绩麻为布，以给衣食。”

旧志：民多秦音，俗尚楚歌，男耕女织，有古淳朴风。但信鬼不药，惟知务农。渐因流寓鳞集，以至风俗侈靡。自创府以来，衣冠辐辏，礼乐兴行，士风因之丕变。

四封之内，依山而居，编竹缉茅，以代陶瓦；男妇插秧，击鼓而歌。悉力耕山，野无旷土。暇则负笼采樵，络绎于道。四方流移杂处，淳漓相半。江汉之间，金锡之穴，流移之所聚，形势之最盛。吴誉闻志，山多土薄，俗俭民淳。力耕桑而鄙贩鬻，右质愿而耻不义；士彬彬向学，女修织纴班白不负戴；丧祭䜩会，不僭不滥；民跼蹐奉法。词讼亦无深文弄智，案牍清简。盖褒然有古之风焉。

陕西之民五，江西之民四，德、黄、吴、蜀、山东、河南之民二，土著之民二，皆各以其俗为俗焉。房县：

自战国时，更秦属楚，故其民兼秦楚之俗，舟车不通，专事担负，俗尚淳朴，士亦向学。《竹山县》

《旧志》：“俗尚俭朴，颇知礼义。男务耕读，女勤织纴，婚姻择阀阅，疾病事巫鬼，栽种击鼓讴歌，卜葬信风水，器用服食悉如制。”

竹谿县

民多秦音，俗尚《楚歌》，信鬼而尚巫，务农而少学。依山而居，绩麻而衣，烧畬而田，栽种击鼓讴歌，出入负背筐筥。迩来风气渐开，人文始著，咸知敦本积学，儒风日盛。

保康县

“地险土瘠，垦山为田。有疾者好巫鬼，不平者好争讼，丧葬不用浮屠。” 迩来朴而秀，野而文，豪杰慕义之辈，如日之升矣。

郧西县

《邑旧志》：“人民朴野，多秦音，好《楚歌》，劲悍决裂，力耕勤绩，四方寓处，淳梗相半。迩则人知向学，科目渐盛。”